**REGULAMENT**

**privind modul de derulare** **a procesului de bugetare participativă**

**în Municipiul Bistrița**

**Capitolul 1. Preambul**

Prezentul regulament are ca scop descrierea și stabilirea modului de derulare a procesului de bugetare participativă în municipiul Bistrița și a termenilor și condițiilor în care se desfășoară acest proces.

Bugetarea participativă este un proces de deliberare democratică și de luare a deciziilor, în care cetățenii decid alocarea unei părți din bugetul local pentru proiecte propuse de către aceștia.

Bugetarea participativă permite cetățenilor să identifice, să discute și să acorde prioritate proiectelor de investiții publice și le oferă puterea de a lua decizii reale cu privire la modul în care sunt cheltuiți banii.

**Capitolul 2. Valori și principii**

Valori: proprietate locală, implicare directă, sprijin pentru democrația reprezentativă, implicare generală, accesibilitate, transparență, deliberare, abilitare și responsabilitate partajată.

Principii:

1. Implicarea cetățenilor în stabilirea priorităților bugetare și identificarea proiectelor pentru investiții publice din zona lor;

2. Angajamente directe și reprezentative;

3. Sprijinirea democrației reprezentative cu scopul de a spori încrederea cetățenilor în reprezentanții lor (consilierii);

4. Implicarea cetățenilor în deciziile privind bugetul public;

5. Acces bun și clar al participanților la procesul de bugetare participativă;

6. Proces de bugetare participativă care să ofere cetățenilor o cunoaștere deplină și clară a bugetului public;

7. Implicarea cetățenilor în procesul de deliberare reală în legătură cu deciziile bugetare;

8. Împuternicirea cetățenilor în luarea deciziilor privind rezolvarea problemelor locale prin alocarea unei părți din bugetul public;

9. Construirea unui scop comun și luarea unui angajament din partea tuturor părților interesate.

**Capitolul 3. Obiective, buget alocat și domeniu de competență**

Bugetarea participativă are următoarele obiective:

1. Creșterea nivelului de dialog și colaborare dintre cetățeni și administrația publică;
2. Ajustarea politicilor publice la nevoile și așteptările cetățenilor, pentru a îmbunătăți calitatea vieții în municipiul Bistrița;
3. Creșterea gradului de asumare și co-creare a procesului de dezvoltare urbană de către cetățeni;
4. Consolidarea democrației prin participarea cetățenilor la un exercițiu de luare a unor decizii care privesc întreaga comunitate;
5. Creșterea transparenței în activitatea decizională a administrației publice locale;
6. Generarea și cultivarea atitudinii democratice.

Bugetarea participativă, implicit și implementarea proiectelor se desfășoară în limitele domeniilor de competență ale Municipiului Bistrița.

**Capitolul 4. Participanți**

Pot participa la procesul de bugetare participativă cetățenii municipiului Bistrița care au împlinit vârsta de 18 ani, cu domiciliul sau reședința în municipiul Bistrița.

**Capitolul 5. Calendarul procesului de bugetare participativă**

Calendarul estimativ al procesului de bugetare participativă este următorul:

* 1. Depunere proiecte: 1 august – 20 septembrie;
	2. Analiza tehnico - economică și juridică a propunerilor de proiecte de către municipalitate și solicitarea de clarificari, dacă este cazul: 21 septembrie - 5 octombrie;
	3. Afișarea listei proiectelor eligibile: 08 octombrie;
	4. Votul asupra proiectelor eligibile, de către cetățeni: 09 octombrie – 14 noiembrie;
	5. Afișarea clasamentului proiectelor: 15 noiembrie.

**Capitolul 6. Domenii de interes**

Propunerile de proiecte se vor încadra în unul dintre următoarele domenii:

1. Alei, trotuare, zone pietonale, spații verzi, plantare de arbori, arbuști și gard viu, locuri de joacă pentru copii, iluminat public pietonal și velo, mobilier urban ”smart”, în cartierele de locuințe;
2. Mobilitate, accesibilitate și siguranța circulației (îmbunătățirea căilor de acces, creșterea gradului de accesibilitate pentru persoanele cu dizabilități, sisteme de supraveghere video etc.);
3. Reabilitarea de imobile/părți componente ale acestora, cu valoare istorică, arhitecturală, culturală;
4. Amenajare fațade sau acoperișuri ”verzi”;
5. Amenajarea de facilități pentru îngrijirea animalelor și zone pentru plimbarea și recreerea acestora;
6. Amenajarea de zone și achiziția de echipamente și facilități pentru agrement;
7. Infrastructură, echipamente și aplicații culturale, educative, sociale, sportive și pentru sănătate;
8. Echipamente și infrastructură de reziliență la schimbări climatice, de mediu, pandemii, fenomene naturale, etc.

**Capitolul 7. Cerințe privind proiectele**

1. Propunerile de proiect vor respecta formatul prevăzut în anexa 1 la prezentul Regulament;
2. Proiectele trebuie să respecte prevederile prezentului Regulament și să îndeplinească cumulativ criteriile de eligibilitate:
3. Să contribuie la îndeplinirea unui obiectiv de interes general pentru municipiul Bistrița (proiecte de natura investițiilor);
4. Să nu intre în aria altor programe de finanțare ale Municipiului Bistrița (ex: finanțări pentru ONG-uri sau alte structuri, finanțări de adunări publice sub forma de festivaluri, evenimente, târguri, etc. sau în competența unor comisii specializate din cadrul administrației publice locale, care își desfășoară activitatea conform legii și efectuează propria analiză în domeniile asupra cărora se pronunță, de ex. comisia tehnică de urbanism);
5. Să nu fie contrare sau incompatibile cu proiectele aflate în derulare sau care sunt cuprinse în strategiile municipalității;
6. Să nu aibă un caracter publicitar sau comercial;
7. Să nu aibă un caracter politic sau etnic;
8. Să nu necesite cheltuieli majore de funcționare (întreținere, plata unor drepturi de autor etc.) după implementare;
9. Să fie foarte clar definite;
10. Să se încadreze în limita maximă de 500.000 lei/proiect, inclusiv TVA. În acest sens cetățenii sunt sfătuiți să se documenteze în vederea estimării costului total al fiecărui proiect propus;
11. Să se încadreze în durata de implementare de maxim 12 luni.

**Capitolul 8. Depunerea propunerilor de proiecte**

1. Propunerile de proiecte pot fi depuse online, în format electronic și offline, în format tipărit.
2. Pentru a depune o propunere de proiect online, cetățenii trebuie să se înregistreze pe platforma electronică de Bugetare participativă disponibilă la adresa <http://participativ.e-bistrita.ro>. Accesul pe platformă va fi disponibil după validarea contului de utilizator.
3. Cetățenii municipiului Bistrița care doresc să depună proiectele în format tipărit au posibilitatea să ridice formularele de depunere a proiectelor de la Centrul de Relații Publice, situat în Bistrița, Str. Gheorghe Șincai, nr. 2.
4. Formularul completat, împreună cu alte documente relevante pentru proiect (fotografii, planuri, etc., după caz) vor putea fi depuse personal la Centrul de Relații Publice sau transmise prin poștă. Ulterior, un operator din cadrul Primăriei va încărca, în numele cetățenilor, proiectele primite în format tipărit, pe platforma de bugetare participativă.
5. Limita de depunere de pe fiecare cont valid este de un proiect pe domeniu. Fiecare participant poate depune maxim o propunere pentru fiecare domeniu.
6. Odată depus, proiectul nu mai poate fi modificat, dar poate fi retras. Cetățenii care au depus proiecte în format tipărit le pot retrage dacă depun o cerere în scris.
7. În cadrul platformei de bugetare participativă vor fi prezentate fotografii cu amplasamentul proiectului înainte și după implementare, impresii ale cetățenilor după implementare, rezultate care vor ilustra succesul implementării.
8. Următoarele tipuri de fișiere pot fi anexate formularului de proiect: PDF – până la o limită de 5 MB și JPEG/JPG sau PNG, până la o limită de 1 MB. Fișierele anexate formularului de proiect, care au fost salvate o dată cu proiectul nu mai pot fi modificate, șterse sau înlocuite.
9. Cetățenii pot beneficia de asistență din partea primăriei, la cerere, pentru crearea contului, depunerea de proiecte, precum și pentru acordarea votului.

**Capitolul 9. Analiza tehnico - economică și juridică a propunerilor de proiecte**

* + 1. Primăria va supune analizei fiecare proiect înregistrat online sau offline.
		2. În prima etapă se vor stabili proiectele care pot fi publicate pe site.
		3. Proiectele în care obiectivul sau limbajul folosit instigă la discriminare de orice fel, violență, ură, etc. sau exprimarea este trivială, obscenă, vulgară, denigratoare, vor fi excluse și nu vor fi publicate.
		4. Analiza tehnico-economică și juridică a propunerilor este realizată de către o comisie de evaluare a proiectelor, formată din reprezentanți ai serviciilor de specialitate: tehnic, juridic, economic, urbanism, protecția mediului și managementul proiectelor, care va fi desemnată în acest scop prin Dispoziția primarului municipiului Bistrița. Comisia verifică fezabilitatea și conformitatea proiectelor cu cerințele regulamentului și a altor reglementări legale în vigoare.
		5. Proiectele care contravin prevederilor legale în vigoare nu vor fi incluse în procesul de bugetare participativă și nu vor fi publicate pe platforma electronică.
		6. Proiectele trebuie să se încadreze într-un buget total de 500.000 lei/proiect (inclusiv TVA). În cazul în care, în urma analizării bugetului propus, comisia constată ca acesta nu se încadrează în limitele stabilite prin Regulament pentru fiecare proiect și nu pot fi făcute nici ajustări ale sumei propuse, proiectul va fi declarat neeligibil.
		7. Versiunea care va fi supusă votului cetățenilor nu este în mod obligatoriu aceeași cu cea transmisă de cetățeni. Comisia de evaluare poate ajusta proiectele din punct de vedere tehnico - economic, în vederea asigurării fezabilității proiectelor.  Similitudinea conținutului sau proximitatea geografică poate duce la integrarea diferitelor propuneri într-un singur proiect. Aceste ajustări vor fi vizibile pe platforma de bugetare participativă și vor fi supuse la vot în noua formă, cu înștiințarea prealabilă a deponenților.
		8. Prin utilizarea platformei de bugetare participativă, cetățenii își dau acordul ca propunerile depuse în cadrul bugetării participative să devină proprietatea Municipiului Bistrița și nu pot invoca legislația în materia drepturilor de autor.
		9. În vederea respectării prevederilor legale în vigoare, Primăria își rezervă dreptul de a modera afișarea proiectelor pe platformă.
		10. Primăria își rezervă dreptul de a modifica anumite proiecte în sensul adaptării din punct de vedere tehnic sau financiar, dacă este nevoie, sau integrării mai multor propuneri într-una singură, datorită asemănării obiectivelor sau proximității geografice.
		11. Persoanele ale căror proiecte au fost declarat neeligibile pot primi, la cerere, un răspuns scris cuprinzând motivele pentru care propunerile au fost declarate neeligibile.
		12. În urma acestei analize, proiectele declarate eligibile vor fi publicate pe site și supuse votului cetățenilor.

**Capitolul 10. Votul asupra proiectelor eligibile**

1. Votul asupra proiectelor are loc online, pe platforma bugetării participative fiecare persoană putând vota o singură dată un proiect.
2. Votul se va desfășura într-o singură etapă, într-o perioadă de timp predefinită. Fiecare cetățean înscris pe platforma bugetării participative poate vota patru proiecte (nu este obligatorie folosirea tuturor voturilor).
3. Accesul la vot poate fi restricționat din punct de vedere al locației utilizatorului, pe raza municipiului Bistrița, pentru a asigura că proiectele câștigătoare sunt cu adevărat reprezentative pentru comunitate. Platforma de bugetare participativă colectează date despre locația utilizatorilor pentru a asigura respectarea procedurii de votare.
4. La finalul etapei de vot va fi publicat clasamentul în baza căruia vor fi selectate proiectele, în ordinea descrescătoare a punctajului obținut, în limita bugetului alocat apelului de proiecte în bugetul de venituri și cheltuieli al municipiului Bistrița pe anul următor desfășurării procedurii de bugetare participativă, indiferent de domeniul din care fac parte.
5. Validarea și afișarea rezultatelor finale vor fi postate pe platforma online.
6. Eventualele modificări ale calendarului procesului de bugetare participativă vor fi publicate pe platforma online.
7. Proiectele selectate în procesul de bugetare participativă vor fi incluse în Programul de Investiții al Municipiului Bistrița, existând și posibilitatea ca acestea să fie integrate în proiecte de o mai mare anvergură.

**Capitolul 11. Implementarea proiectelor**

1. Proiectele selectate vor fi incluse în bugetul de venituri și cheltuieli al Municipiului Bistrița din anul următor demarării procesului de bugetare participativă și vor fi implementate de către primărie.
2. Perioada de implementare va fi de regulă de 12 luni de la aprobarea includerii proiectelor selectate în Programul de investiții, în funcție de complexitatea acestora.

**Capitolul 12. Precizări juridice**

1. Prin înregistrarea în vederea participării la acest proces, persoanele care se înscriu își exprimă acordul în mod explicit și fără echivoc cu referire la prelucrarea datelor cu caracter personal. Persoanele care se înscriu iau la cunoștință faptul că Primăria Municipiului Bistrița prelucrează datele cu caracter personal numai în scopuri bine determinate, explicite și legitime, adecvate specificului activității sale. Primăria Municipiului Bistrița asigură păstrarea confidențialității datelor cu caracter personal furnizate pentru acces și/sau pentru derularea procesului de bugetare participativă.
2. Această obligație nu se aplică în cazul oricărei informații dezvăluite de către terți. Municipiul Bistrița nu își asumă răspunderea pentru exactitatea și corectitudinea datelor/informațiilor furnizate de către utilizatori. Orice încercare de a utiliza datele personale ale altui utilizator este strict interzisă, fiind considerată o tentativă de fraudă și va fi sancționată conform legii. Prin intermediul acestui proces, nevoile și deciziile cetățenilor vor fi reflectate în mod direct în obiectivele de investiții propuse autorității publice.

**Anexa 1 la Regulament**

**Formular pentru depunerea unei propuneri de proiect**

**în cadrul procesului de bugetare participativă**

1. **Titlu proiect**

*(Alegeți un titlu adecvat pentru proiectul dumneavoastră, titlul trebuie să fie concis și să se refere la un anumit rezultat cheie al proiectului.)*

|  |
| --- |
|   |

1. **Descriere proiect (max. 5000 caractere)**

*(Descrierea va cuprinde formularea detaliată a problemei, specificarea nevoilor identificate și o prezentare a beneficiilor obținute prin implementarea proiectului. Folosiți o exprimare cât mai pe înțelesul tuturor. Nu uitați că cetățenii trebuie să voteze!)*

|  |
| --- |
|      |

# Ce aduce nou proiectul și de ce este util pentru comunitate? (max. 5000 caractere)

*(Pe lângă descriere, aceasta este partea cea mai importantă ca să convingeți cetățenii să voteze proiectul.)*

|  |
| --- |
|    |

# Domeniul de interes

 *Alegeți unul din următoarele domenii:*

[ ]  Alei, trotuare, zone pietonale, spații verzi, plantare de arbori, arbuști și gard viu, locuri de joacă pentru copii, iluminat public pietonal și velo, mobilier urban ”smart”, în cartierele de locuințe;

[ ]  Mobilitate, accesibilitate și siguranța circulației (îmbunătățirea căilor de acces, creșterea gradului de accesibilitate pentru persoanele cu dizabilități, sisteme de supraveghere video etc.);

[ ]  Reabilitarea de imobile/părți componente ale acestora, cu valoare istorică, arhitecturală, culturală;

[ ]  Amenajare fațade sau acoperișuri ”verzi”;

[ ]  Amenajarea de facilități pentru îngrijirea animalelor și zone pentru plimbarea și recreerea acestora;

[ ]  Amenajarea de zone și achiziția de echipamente și facilități pentru agrement;

[ ]  Infrastructură, echipamente și aplicații culturale, educative, sociale, sportive și pentru sănătate;

[ ]  Echipamente și infrastructură de reziliență la schimbări climatice, de mediu, pandemii, fenomene naturale, etc.

# Localizare proiect

*(Menționați numele orașului, cartierului sau al zonei, pentru proiectele care au o arie mai mare de acoperire.****)***

|  |
| --- |
|  |

# Durata estimată a implementării proiectului (în luni)

|  |
| --- |
|   |

# Beneficiarii proiectului

*(Identificați și cuantificați beneficiarii direcți și indirecți ai proiectului, menționând numărul de persoane care obțin beneficii direct sau indirect ca urmare a rezultatelor proiectului propus.)*

|  |
| --- |
|  Beneficiari direcți: Beneficiari indirecți: |

# Buget estimat (în lei)

*(Menționați valoarea estimată necesară pentru realizarea proiectului, inclusiv TVA.)*

|  |
| --- |
|   |

# Fotografii, schițe, planuri, alte documente suport (max. 5 fișiere/proiect)

*(Puteți atașa imagini care să sugereze ideea dumneavoastră, pentru a-i ajuta pe cititori să înțeleagă. Următoarele tipuri de fișiere pot fi anexate formularului de proiect: PDF – până la o limită de 5 MB și JPEG/JPG sau PNG, până la o limită de 1 MB.)*

|  |
| --- |
|   |

# Cum doresc să mă implic în proiect? (max. 250 caractere)

*(Specificați care este modalitatea de implicare în proiect - elaborare temă de proiectare, monitorizare lucrări, participare la acțiuni, etc.)*

|  |
| --- |
|    |